钦定古今图书集成/理学汇编/文学典/第035卷 > 刘孝绰〈谅〉
## 钦定古今图书集成/理学汇编/文学典/第035卷 > 刘孝绰〈谅〉

按《梁书》本传，“孝绰，字孝绰，彭城人。本名冉。祖勔，宋司
空忠昭公。父绘，齐大司马霸府从事中郎。孝绰幼聪
敏，七岁能属文。舅齐中书郎王融深赏异之，常与同
载适亲友，号曰神童。融每言曰：‘天下文章，若无我，当
归阿士’。阿士，孝绰小字也。绘齐世掌诏诰，孝绰年未
志学，绘常使代草之。父党沈约、任昉、范云等闻其名”，
并命驾先造焉。昉尤相赏好。范云年长绘十馀岁，其
子季才与孝绰年并十四五，及云遇孝绰便申伯，季，
乃命季才拜之。天监初，起家著作佐郎。为《归沐诗》以
赠任昉，昉报章曰：“彼美洛阳子，投我怀秋作。讵慰耋
嗟人，徒深老夫托。直史兼褒贬，辖司专疾恶，九折多
美疹，匪报庶良药。子其崇锋颖，春耕”励秋获，其为名
流所重如此。迁太子舍人，俄以本官兼尚书水部郎，
奉启陈谢，手敕答曰：“美锦未可便制，簿领亦宜稍习。”
顷之即真。高祖雅好虫篆，时因宴幸，命沈约、任昉等
言志赋诗，孝绰亦见引。尝侍宴，于坐为诗七首，高祖
览其文，篇篇嗟赏，由是朝野改观焉。寻有敕知青、北
徐、南徐三州事，出为平南安成王记室，随府之镇。寻
补太子洗马，迁尚书金部侍郎，复为太子洗马，掌东
宫管记。出为上虞令，还除秘书丞。高祖谓舍人周舍
曰：“第一官当用第一人。”故以孝绰居此职。公事免。寻
复除秘书丞，出为镇南安成王谘议，入以事免。起为
安西记室，累迁安西骠骑谘议参军，敕权知司徒右
长史事。迁太府卿，太子仆，复掌东宫管记室。时昭明
太子好士爱文，孝绰与陈郡殷芸、吴郡陆倕、琅邪王
筠、彭城到洽等同见宾礼。太子起乐贤堂，乃使画工
先图孝绰焉。太子文章繁富，群才咸欲撰录，太子独
使孝绰集而序之。迁员外散骑常侍，兼廷尉卿，顷之
即真。初，孝绰与到洽友善，同游东宫，孝绰自以才优
于洽，每于宴坐嗤鄙其文，洽衔之。及孝绰为廷尉正，
携妾入官府，其母犹停私宅。洽寻为御史中丞，遣令
史案其事，遂劾奏之，云“携少妹于华省，弃老母于下宅。”高祖为隐其恶，改“妹”为姝，坐免官。孝绰诸弟时随
藩皆在荆雍，乃与书，论共洽不平者十事，其辞皆鄙。
到氏又写别本封呈东宫，昭明太子命焚之，不开视
也。时世祖出为荆州，至镇，与孝绰书曰：“君屏居多暇，
差得肆意典坟，吟咏情性，比复稀数。古人不以委约，
而能不伎痒。且虞卿、史迁，由斯而作，想摛属之兴，益
当不少。洛地纸贵，京师名动，彼此一时，何其盛也。近
在道务闲，微得点翰，虽无纪行之作，颇有怀旧之篇。
至此已来，众诸屑役。小生之诋，恐取辱于庐江；遮道
之奸，虑兴谋于从事。方且褰帷自厉，求瘼不休，笔墨
之功，曾何暇豫。至于心乎爱矣，未尝有歇，思乐惠音，
清风靡闻，譬夫梦想温玉，饥渴明珠，虽愧卞随，犹为
好事。新有所制，想能示之，勿等清虑，徒虚其请。无由
赏悉，遣此代怀。数路计行，迟还芳札。”孝绰答曰：“伏承
自辞皇邑，爰至荆台，未劳刺举，且摛高丽。近虽预观
尺锦，而不睹全玉。昔临淄词赋，悉与杨修，未殚宝笥，
顾惭先哲。渚宫旧俗，朝衣多故，李固之荐二邦，徐珍
之奏七邑，威怀之道，兼而有之。当欲使金石流功，耻
用翰墨垂迹，虽乖知二，偶达圣心。爰自退居素里，却
扫穷闬，比杨伦之不出，譬张挚”之杜门。昔赵卿穷愁，
肆言得失；汉臣郁志，广叙盛衰，彼此一时，拟非其匹。
窃以文豹何辜，以文为罪，由此而谈，又何容易。故韬
翰吮墨，多历寒暑，既阙子幼《南山》之歌，又微敬通《渭
水》之赋，无以自同献笑，少酬褒诱。且才乖体物，不拟
作于元根；事殊宿诺，宁贻惧于朱亥？顾己反躬，载怀
累息。但瞻言汉“广，邈若天涯，区区一心，分宵九逝。殿
下降情，白屋，存问相寻，食椹怀音矧伊人矣。”孝绰免
职后，高祖数使仆射徐勉宣旨慰抚之，每朝宴，常引
与焉。及高祖为《藉田诗》，又使勉先示孝绰，时奉诏作
者数十人，高祖以孝绰尤工，即日有敕，起为西中郎
湘东王谘议。启谢曰：“臣不能衔珠避颠，倾柯卫足，以”
兹疏幸，与物多忤，兼逢匿怨之友，遂居司隶之官，交
构是非，用成萋斐，日月昭回，俯明枉直。狱书每御，辄
鉴蒋济之冤；炙发见明，非关陈正之辩。遂漏斯密网，
免彼严棘，得使还同士伍，比屋唐民，生死肉骨，岂侔
其施，臣诚无识，孰不戴天。疏远亩陇绝，望高阙而降
其接引，优以旨喻，于臣微物，足为荣“陨，况刚条落叶，
忽沾云露，周行所寘，复齿盛流，但雕朽污粪，徒成延
奖，捕影系风，终无效答。”又《启谢东宫》曰：“臣闻之先圣
以众恶之必监焉，众好之必监焉，岂非孤特则积毁
所归，比周则积誉斯信，知好恶之间，必待明鉴。故晏
婴再为阿宰，而前毁后誉，后誉出于阿意，前毁由于
直道，是以一犬所噬”，旨酒贸其甘酸；一手所摇，嘉树
变其生死。又邹阳有言：“士无贤愚，入朝见嫉。”至若臧
文之下展季，靳尚之放灵均，绛侯之排贾生，平津之
陷主父，自兹厥后，其徒实繁，曲笔短辞，不暇殚述，寸
管所窥，常由切齿。殿下诲道观书，俯同好学，前载枉
直，备该神览。臣昔因立侍，亲承绪言，飘风贝锦，譬彼
谗慝。圣旨殷勤，深以为叹。臣资愚履直，不能杜渐防
微，曾未几何，逢訧罹难。虽吹毛洗垢，在朝而同嗟；而
严文峻法，肆奸其必奏。不顾卖友，志欲要君。自非上
帝，运超己之光，昭陵阳之虐。舞文虚谤，不取信于宸
明；在缧婴缠，幸得蠲于庸暗。裁下免黜之书，仍颁朝
会之旨。小人未识通方，絷马悬车，息绝朝“觐，方愿灭
影销声，遂移林谷。不悟天听罔已，造次必彰，不以距
违见疵”，复使引籍云：“陛。降宽和之色，垂布帛之言，形
之千载，所蒙已厚。况乃恩等特召，荣同起家，望古自
惟，弥觉多忝。但未渝丹石，永藏轮轨，相彼工言，构兹
媒𬣡。且款冬而生，已凋柯叶，空延德泽，无谢阳春。”后
为太子仆，母忧去职。服阕，除安西湘东王谘议参军，
迁黄门侍郎，尚书吏部郎。坐受人绢一束，为饷者所
讼，左迁信威临贺王长史。顷之，迁秘书监。大同五年，
卒官，时年五十九。孝绰少有盛名，而仗气负才，多所
陵忽，有不合意，极言诋訾。领军臧盾、太府卿沈僧杲
等，并被时遇，孝绰尤轻之。每于朝集会同处公卿间，
无所与语，“反呼驺卒访道途间事”，由此多忤于物。孝
绰辞藻为后进所宗，世重其文，每作一篇，朝成暮遍，
好事者咸讽诵传写，流闻绝域。文集数十万言行于
世。孝绰兄弟及群从诸子侄，当时有七十人，并能属
文，近古未之有也。其三妹适琅邪王叔英、吴郡张嵥、
东海徐悱，并有才学。悱妻文尤清拔。悱，仆射徐勉子，
为晋安郡，卒丧还京师，妻为祭文，辞甚凄怆。勉本欲
为哀文，既睹此文，于是阁笔。

孝绰子谅，字求信。少好学，有文才，尤博悉晋代故事，
时人号曰《皮裹晋书》。历官著作佐郎、太子舍人、王府
主簿、功曹史、中城王记室参军。